PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/087	Bratislava 18. 10. 2007 

	Protimonopolný úrad Slovenskej republiky, odbor koncentrácií v správnom konaní číslo 0073/OK/2007 začatom dňa 21. 9. 2007 na základe oznámenia koncentrácie podnikateľom AB SPÓLKA AKCYJNA so sídlom ul. Kościerzyńska 32, 51-416 Wroclsw, Poľská republika, zastúpeným JUDr. Viliamom Karasom z advokátskej kancelárie MAPLE & FISH s.r.o. so sídlom Rajská 15/A, 811 08 Bratislava, vo veci koncentrácie podnikateľov AB SPÓLKA AKCYJNA so sídlom ul. Kościerzyńska 32, 51-416 Wroclsw, Poľská republika, IČO: 931908977 a AT Computers Holding a. s. so sídlom Nemocniční 987/12, Moravská Ostrava, 702 00 Ostrava, Česká republika, IČO: 278 05 760

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v získaní priamej výlučnej kontroly, podnikateľa AB SPÓLKA AKCYJNA so sídlom ul. Kościerzyńska 32, 51-416 Wroclsw, Poľská republika, IČO: 931908977 nad podnikom podnikateľa AT Computers Holding a. s. so sídlom Nemocniční 987/12, Moravská Ostrava, 702 00 Ostrava, Česká republika, IČO: 278 05 760, na základe Zmluvy o kúpe akcií týkajúcej sa spoločnosti AT Computers Holding a. s. uzatvorenej medzi jednotlivými akcionármi spoločnosti AT Computers Holding a. s., ako predávajúcimi a spoločnosťou AB SPÓLKA AKCYJNA, ako kupujúcim, dňa 19. 9. 2007. 

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 21.9. 2007 doručené listom zaevidovaným pod číslom 3465/2007 oznámenie koncentrácie, v ktorom podnikateľ AB SPÓLKA AKCYJNA so sídlom ul. Kościerzyńska 32, 51-416 Wroclsw, Poľská republika, IČO: 931908977 (ďalej len „AB SPÓLKA AKCYJNA“), zastúpený JUDr. Viliamom Karasom z advokátskej kancelárie MAPLE & FISH s.r.o. so sídlom Rajská 15/A, 811 08 Bratislava (ďalej len „právny zástupca“), oznamuje podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“)  koncentráciu spočívajúcu v získaní priamej výlučnej kontroly podnikateľa AB SPÓLKA AKCYJNA nad podnikom podnikateľa AT Computers Holding a. s. so sídlom Nemocniční 987/12, Moravská Ostrava, 702 00 Ostrava, Česká republika, IČO: 278 05 760 (ďalej len „AT Computers Holding a. s.“), ktorá vznikla na základe Zmluvy o kúpe akcií týkajúcej sa spoločnosti AT Computers Holding a. s. uzatvorenej medzi jednotlivými akcionármi spoločnosti AT Computers Holding a. s. (dvadsať šesť fyzických osôb), ako predávajúcimi a spoločnosťou AB SPÓLKA AKCYJNA, ako kupujúcim, dňa 19. 9. 2007 (ďalej len „Zmluva“). 

Na základe vyššie uvedeného sa dňa 21. 9. 2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci oznámenej koncentrácie, čo bolo listom úradu č. 3496/PMÚ SR/2007 zo dňa 25. 9. 2007 oznámené prostredníctvom právneho zástupcu oznamovateľovi koncentrácie. 

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 25. 9. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady boli úradu doručené listom zaevidovaným pod č. 3573/2007 dňa 1. 10. 2007 a následne listom zaevidovaným pod č. 3580/2007 dňa 2. 10. 2007, čím sa oznámenie koncentrácie podľa § 10 ods. 12 zákona a vyhlášky stalo úplným, v dôsledku čoho dňa 3. 10. 2007 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola oznamovateľovi koncentrácie prostredníctvom právneho zástupcu oznámená listom úradu č. 3606/PMÚ SR/2007/PMÚ SR/2007 zo dňa 3. 10. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Z podkladov a informácií predložených oznamovateľom koncentrácie úrad zistil nasledujúce skutočnosti:

▪ Spoločnosť AB SPÓLKA AKCYJNA je obchodná spoločnosť založená podľa práva Poľskej republiky. Spoločnosť bola registrovaná v registri podnikateľov Obvodného súdu pre Wroclaw – Fabryczna dňa 23. 10. 2001. 

	Podľa výpisu z registra podnikateľov predmetom podnikania spoločnosti AB SPÓLKA AKCYJNA je: veľkoobchodný predaj počítačového hardware a multimédií na vlastný účet; veľkoobchodný predaj telekomunikačných a elektronických zariadení na vlastný účet; veľkoobchodný predaj počítačového hardware, telekomunikačných a elektronických zariadení, multimédií na komisionárskej báze prostredníctvom agentov alebo obchodných sprostredkovateľov; maloobchodný predaj počítačového hardware, telekomunikačných a elektronických zariadení na vlastný účet, na komisionálnej báze prostredníctvom agentov alebo obchodných sprostredkovateľov; vývoj software produktov; obchodovanie so software produktmi; inštalácia IT sietí; servisné služby v oblasti montáže a opravy počítačového hardware, telekomunikačných a elektronických zariadení a multimédií; servisná činnosť; internetové služby; poradenstvo v oblasti IT; implementácia počítačových systémov; servisná činnosť v oblasti promotion, reklamy a marketingu; školiaca činnosť; vydavateľská činnosť; tlačiarenská činnosť; prevádzkovanie colného skladu; dopravné služby; zasielateľské služby; a nájom priestorov.
	V rámci predmetu podnikania vykonáva aj údržbu, dovoz a vývoz hardware a software, telekomunikačných a elektronických zariadení a multimédií a kúpu strojov, zariadení, príslušenstva a inventáru pre vlastné potreby.
	Rozhodujúcim predmetom činnosti spoločnosti AB SPÓLKA AKCYJNA je distribúcia informačných technológií (hardware a software), ako aj predaj spotrebnej elektroniky a mobilných telefónov.

	Na území Slovenskej republiky spoločnosť AB SPÓLKA AKCYJNA nekontroluje žiadny podnikateľský subjekt a podniká tu len vo veľmi obmedzenom rozsahu a to prostredníctvom dovozov počítačových komponentov a príslušenstva (tlačiarní, LCD monitorov, a pod.). 

Na základe uvedených skutočností úrad dospel k záveru, že spoločnosť AB SPÓLKA AKCYJNA je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

▪ Spoločnosť AT Computers Holding a. s. vznikla zápisom do obchodného registra Krajského súdu v Ostrave dňa 1. 7. 2007, a to na základe rozdelenia zanikajúcej spoločnosti AutoCont a. s., na základe projektu rozdelenia zo dňa 16. 5. 2007 schváleného valným zhromaždením AutoCont a. s. dňa 25. 6. 2007. Zániku spoločnosti AutoCont a. s. predchádzalo jej zrušenie bez likvidácie s tým, že jej imanie vrátane prípadných práv a povinností z rozpracovaných vzťahov prešlo na tri novovzniknuté nástupnícke akciové spoločnosti: AT Computers Holding a. s., AutoCont  Holding a. s. a Amorgos a. s.

	Podľa výpisu z obchodného registra Krajského súdu v Ostrave má spoločnosť AT Computers Holding a. s. nasledujúci predmet činnosti: kúpa tovaru za účelom jeho predaja a predaj; prenájom strojov a prístrojov, prenájom kancelárskych strojov a zariadení vrátane elektrických zariadení na spracovanie údajov; automatizované spracovanie údajov; činnosť účtovných poradcov a činnosti spojené so spracovaním dát, okrem príloh zákona 455/1991 Zb.

	Na území Slovenskej republiky spoločnosť AT Computers Holding a. s. podniká prostredníctvom svojej 100 % dcérskej spoločnosti AT Computer, s.r.o. so sídlom v Žiline, ktorá sa zaoberá distribúciou výrobkov z oblasti distribúcie informačných technológií (hardware a software). Distribúcia zahŕňa stolové počítače, notebooky, servery, GPS, monitory, projektory, tlačiarne, multifunkčné zariadenia, kopírovacie zariadenia, faxy, skenery, záložné zdroje a disky. V menšom rozsahu zabezpečuje opravu počítačov a internetový obchod.

Vychádzajúc z uvedeného úrad dospel k záveru, že spoločnosť AT Computers Holding a. s.  je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 
Ako už bolo uvedené vyššie, dňa 19. 9. 2007 bola medzi akcionármi spoločnosti AT Computers Holding a. s. (ako predávajúcimi) a spoločnosťou AB SPÓLKA AKCYJNA (ako kupujúcim) Zmluva, na základe ktorej spoločnosť AB SPÓLKA AKCYJNA po splnení odkladacích podmienok uvedených v článku Zmluvy nadobudne 100 % akcií vydaných spoločnosťou AT Computers Holding a. s., získa priamu výlučnú kontrolu nad touto spoločnosťou. Súčasne tým nadobudne nepriamu výlučnú kontrolu nad dcérskymi spoločnosťami spoločnosti AT Computers Holding a. s., vrátane spoločnosti AT Computers Slovakia s.r.o., pôsobiacej na Slovensku.    

Vychádzajúc z uvedeného úrad dospel k záveru, že uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ AB SPÓLKA AKCYJNA.
Účastníkmi posudzovanej koncentrácie sú podnikateľ AB SPÓLKA AKCYJNA, ako podnikateľ, ktorý získa kontrolu nad podnikom podnikateľa AT Computers Holding a. s., ako aj podnikateľ AT Computers Holding a. s., nad ktorým je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie viacnásobne prevyšuje zákonom stanovenú hranicu 1 200 000 000 Sk avšak celkový obrat dosiahnutý v Slovenskej republike v tomto období presiahol zákonom stanovenú hranicu 360 000 000 Sk len v prípade jedného účastníka koncentrácie AT Computers Holding a. s. 
	Z uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona.
	
	Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie AT Computers Holding a. s. v sledovanom období bol vyšší ako 500 000 000 Sk a súčasne výška celosvetového celkového obratu druhého účastníka koncentrácie AB SPÓLKA AKCYJNA za uzavreté účtovné obdobie predchádzajúce vzniku koncentrácie značne presiahla 1 200 000 000 Sk.  
	Na základe uvedenej skutočnosti úrad dospel k záveru, že predmetná koncentrácia podlieha kontrole úradu podľa 10 ods. 1 písm. b) zákona.
	
	Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. Údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ AB SPÓLKA AKCYJNA  postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 19. 9. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ AB SPÓLKA AKCYJNA neporušil vyššie uvedenú povinnosť.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj zo svojej predchádzajúcej rozhodovacej praxe. 

Ako už bolo uvedené vyššie obaja účastníci koncentrácie pôsobia  v oblasti distribúcie komponentov informačných a komunikačných technológií, pričom v týchto ich aktivitách dochádza k prekrytiu aj na trhu Slovenskej republiky. Na základe tejto skutočnosti úrad zadefinoval ako ovplyvnený relevantný trh z tovarového hľadiska relevantný trh distribúcie informačných a komunikačných technológií.

Pokiaľ sa jedná o priestorové vymedzenie vo vzťahu k tovarovému relevantnému trhu distribúcie informačných a komunikačných technológií úrad vzhľadom na skutočnosť, že obaja účastníci posudzovanej koncentrácie pôsobia na území celého Slovenska, vymedzil tento územím Slovenskej republiky.

Analýzou dostupných podkladov a informácií úrad zisťoval postavenie účastníkov koncentrácie na vyššie zadefinovanom relevantnom trhu z pohľadu výšky trhových podielov pred koncentráciou ako aj výšky ich spoločného trhového podielu po uskutočnení koncentrácie. 
 Jediným dostupným podkladom o celkovej veľkosti jednotlivých trhov z oblasti informačných technológií (IT) a veľkosti predajov resp. tržieb jednotlivých účastníkov na nich pôsobiacich je TREND Top IT, vychádzajúcim z údajov poskytnutých samotnými spoločnosťami. Konkrétne úrad vychádzal z materiálu TREND Analyses – IT ročenka „Distribútori IT na Slovensku (2006).“ a údajov o tržbách účastníkov koncentrácie predložených oznamovateľom. 

	Na základe uvedených podkladov úrad zistil, že výška trhového podielu účastníka koncentrácie AB SPÓLKA AKCYJNA pred koncentráciou, t. j. v roku 2006 nedosahovala ani 1 %. Výška trhového podielu druhého účastníka koncentrácie AT Computers Holding a. s. sa v tomto období pohybovala v rozmedzí 3 – 6 %. Koncentráciou teda dôjde k zvýšeniu trhového podielu podnikateľa AB SPÓLKA AKCYJNA, avšak jeho trhový podiel sa bude vzhľadom na jeho predtým zanedbateľnú výšku naďalej pohybovať v rozmedzí 3 – 6 %.
	
	Na relevantnom trhu distribúcie informačných a komunikačných technológií pôsobí viacero konkurenčných spoločností s vyššími trhovými podielmi ako sú spoločnosti: eD´ system Slovakia s.r.o., ASBIS SK spol. s r.o., AGEM COMPUTERS, spol. s r.o., EURO MEDIA SK, a. s. a WESTech, spol. s r.o. Okrem už uvedených konkurentov pôsobia na predmetnom relevantnom trhu aj ďalšie spoločnosti, dosahujúce nižšie trhové podiely.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Na základe vyššie uvedených zistení úrad dospel k záveru, že predmetnou koncentráciou nedôjde k žiadnej významnejšej zmene štruktúry daného trhu, a teda koncentrácia podnikateľov AB SPÓLKA AKCYJNA a AT Computers Holding a. s. nevytvára a ani neposilňuje dominantné postavenie podnikateľa AB SPÓLKA AKCYJNA, ktorého dôsledkom sú významné prekážky hospodárskej súťaže na relevantnom trhu distribúcie informačných a komunikačných technológií.

	Podľa § 33 zákona úrad prostredníctvom právneho zástupcu vyzval listom č. 3824/PMÚ SR/2007 zo dňa 16. 10. 2007 účastníka konania AB SPÓLKA AKCYJNA, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 17. 10. 2007 pod číslom 3838/2007, v ktorom uviedol, že nemá námietky voči zisteniam úradu, nenavrhuje doplnenie podkladov a nemá námietky voči zverejneniu údajov obsiahnutých v liste úradu zo dňa 16. 10. 2007.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

MAPLE & FISH s.r.o.
Advokátska kancelária
JUDr. Viliam Karas
Rajská 15/A
811 08 Bratislava